శివాష్టకమ్

ప్రభుం ప్రాణనాథం విభుం విశ్వనాథం జగన్నాథ నాథం సదానన్ద భాజామ్ |
భవద్భవ్య భూతేశ్వరం భూతనాథం, శివం శఙ్కరం శమ్భు మీశానమీడే || ౧ ||

గళే రుణ్డమాలం తనౌ సర్పజాలం మహాకాల కాలం గణేశాది పాలమ్ |
జటాజూట గఙ్గోత్తరఙ్గై ర్విశాలం, శివం శఙ్కరం శమ్భు మీశానమీడే || ౨||

ముదామాకరం మణ్డనం మణ్డయన్తం మహా మణ్డలం భస్మ భూషాధరం తమ్ |
అనాదిం హ్యపారం మహా మోహమారం, శివం శఙ్కరం శమ్భు మీశానమీడే || ౩ ||

వటాధో నివాసం మహాట్టాట్టహాసం మహాపాప నాశం సదా సుప్రకాశమ్ |
గిరీశం గణేశం సురేశం మహేశం, శివం శఙ్కరం శమ్భు మీశానమీడే || ౪ ||

గిరీన్ద్రాత్మజా సఙ్గృహీతార్ధదేహం గిరౌ సంస్థితం సర్వదాపన్న గేహమ్ |
పరబ్రహ్మ బ్రహ్మాదిభిర్-వన్ద్యమానం, శివం శఙ్కరం శమ్భు మీశానమీడే || ౫ ||

కపాలం త్రిశూలం కరాభ్యాం దధానం పదామ్భోజ నమ్రాయ కామం దదానమ్ |
బలీవర్ధమానం సురాణాం ప్రధానం, శివం శఙ్కరం శమ్భు మీశానమీడే || ౬ ||

శరచ్చన్ద్ర గాత్రం గణానన్దపాత్రం త్రినేత్రం పవిత్రం ధనేశస్య మిత్రమ్ |
అపర్ణా కళత్రం సదా సచ్చరిత్రం, శివం శఙ్కరం శమ్భు మీశానమీడే || ౭ ||

హరం సర్పహారం చితా భూవిహారం భవం వేదసారం సదా నిర్వికారం|
శ్మశానే వసన్తం మనోజం దహన్తం, శివం శఙ్కరం శమ్భు మీశానమీడే || ౮ ||

స్వయం యః ప్రభాతే నరశ్శూల పాణే పఠేత్ స్తోత్రరత్నం త్విహప్రాప్యరత్నమ్ |
సుపుత్రం సుధాన్యం సుమిత్రం కళత్రం విచిత్రైస్సమారాధ్య మోక్షం ప్రయాతి ||

Web Url: http://www.vignanam.org/veda/shivashtakam-shuddhatelugu.html